Up-134/99
Natisni
Opravilna št.:
Up-134/99
Datum odločitve:
31. 5. 2000
ECLI:
ECLI:SI:USRS:2000:Up.134.99
Akt:
Ustavna pritožba A. A. zoper odločitev Sodnega sveta št. 3/99-188 z dne 3. 5. 1999
Izrek:
Ustavna pritožba A. A. zoper odločitev Sodnega sveta št. 3/99-188 z dne 3. 5. 1999 se zavrže.
Evidenčni stavek:
Senat Ustavnega sodišča je ustavno pritožbo zavrgel, ker pred vložitvijo ustavne pritožbe niso bila izčrpana vsa pravna sredstva.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o upravnem sporu (ZUS), 30., 69. čl.

Zakon o Ustavnem sodišču (ZUstS), 51., 2. al. 1. odst. 55. čl.
Opomba:
V obrazložitvi svoje odločitve se Ustavno sodišče sklicuje na svoji zadevi št. Up-261/98 z dne 13. 1. 2000, Uradni list RS, št. 6/2000 in št. U-I-339/96 z dne 1. 4. 2000.
Vrsta zadeve:
ustavna pritožba
Vrsta akta:
drugi akti
Datum vloge:
1. 6. 1999
Vrsta odločitve:
sklep
Vrsta rešitve:
zavrženje
Dokument:
US20204
Up-134/99
31. 5. 2000
S K L E P
Ustavno sodišče je v postopku za preizkus ustavne pritožbe A. A. iz Ž. Z. na seji dne 31. maja 2000
s k l e n i l o :
Ustavna pritožba A. A. zoper odločitev Sodnega sveta št. 3/99-188 z dne 3. 5. 1999 se zavrže.
O b r a z l o ž i t e v
1. Pritožnica je dne 1. 6. 1999 vložila ustavno pritožbo zoper odločitev Sodnega sveta, da predlaga v izvolitev na prosto sodniško mesto pri Okrožnem sodišču v Murski Soboti kandidatko B. B. B. Ustavno pritožbo je vložila na podlagi drugega odstavka 51. člena Zakona o Ustavnem sodišču (Uradni list RS, št. 15/94 - v nadaljevanju: ZUstS). Navaja, da jo je Sodni svet le z dopisom obvestil, o svoji odločitvi. Upoštevajoč stališče Ustavnega sodišča, razvidnega iz odločb št. Up-134/95 in št. Up-132/96, je Sodni svet pozvala naj v roku osmih dni izda obrazloženo odločbo. Pritožnica poudarja, da je Ustavno sodišče v odločbah št. Up- 134/95 z dne 14. 3. 1996 (OdlUS V, 62) in št. Up-132/96 z dne 24. 10. 1996 (OdlUS V, 187) že sprejelo stališče, da neobrazložena odločitev Sodnega sveta o izbiri kandidata predstavlja kršitev ustavne pravice iz 25. člena Ustave. Ker bi z izvolitvijo predlagane kandidatke v Državnem zboru izgubila možnost ponovne kandidature, saj v doglednem času na istem sodišču in na sodiščih v sprejemljivi oddaljenosti od kraja njenega prebivališča ni pričakovati prostih sodniških mest, meni, da so izpolnjeni tako pogoji iz drugega odstavka 51. člena ZUstS za odločanje še pred izčrpanjem upravnega spora kot tudi pogoji iz 58. člena ZUstS za zadržanje izvršitve izpodbijanega akta. Pritožnica tudi predlaga, naj Ustavno sodišče čimprej odloči o zadevi št. U-I-339/96, katere predmet je presoja ustavnosti drugega odstavka 16. člena, drugega odstavka 19. člena in 35. člena Zakona o sodniški službi (Uradni list RS, št. 19/94 in 8/96 - v nadaljevanju: ZSS).
2. Po prvem odstavku 51. člena ZUstS je ustavna pritožba praviloma dopustna šele, če so izčrpana vsa pravna sredstva.
Izjemoma lahko Ustavno sodišče odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS).
3. Po uveljavitvi Zakona o upravnem sporu (Uradni list RS, št. 50/97 in 65/97-popr. - v nadaljevanju: ZUS), ki v 30. in 69. členu daje tožniku v upravnem sporu učinkovito sredstvo za dosego odložitve izvršbe izpodbijanega akta, je odpadel temeljni razlog za obravnavo ustavne pritožbe pred izčrpanjem upravnega spora. Po stališču Ustavnega sodišča (sklep št. Up-261/98 z dne 13. 1. 2000, Uradni list RS, št. 6/2000) upravnega spora ni več mogoče šteti za izredno pravno sredstvo v smislu drugega odstavka 51. člena ZUstS.
4. V obravnavani zadevi je Sodni svet sprejel svojo odločitev v času, ko se je v Republiki Sloveniji že uporabljal novi ZUS. Kot je razvidno iz ustavne pritožbe, je pritožnica sprožila tudi upravni spor pred Vrhovnim sodiščem.
5. Ker je pritožnica vložila ustavno pritožbo pred izčrpanjem upravnega spora, jo je Ustavno sodišče zavrglo.
6. V zvezi s pritožničinim predlogom, da Ustavno sodišče čimhitreje odloči o ustavnosti drugega odstavka 16. člena, drugega odstavka 19. člena in 35. člena ZSS, Ustavno sodišče pripominja, da je s sklepom št. U-I-339/96 z dne 1. 4. 2000 odločilo o zadevi. Ker navedeni sklep ni bil objavljen v Uradnem listu Republike Slovenije, ga Ustavno sodišče pošilja pritožnici kot prilogo temu sklepu.
7. Senat Ustavnega sodišča je ta sklep sprejel na podlagi druge alinee prvega odstavka 55. člena ZustS v sestavi: predsednica senata Milojka Modrijan ter člana dr. Janez Čebulj in Lojze Janko. Predsednica senata
Milojka Modrijan